10-16 Feb – Skynheiligheid Ontbloot – Matt 6:1-18
Vertel vir mekaar wat die goed is waarvoor jy hierdie week wil bid en wil hê die ander moet vir jou bid. Hoekom wil julle spesifiek vir dié goed bid?
Gesinne met Gr 1-3's lees deur die week die materiaal in hul kategese werkboek.
Lees Matteus 6:9-13
Jesus het gereeld gebid. Hy wil ook hê dat ons gereeld sal bid. Kyk of julle uit die Onse Vader-gebed (die Skrifgedeelte) kan agterkom waaroor ons alles met God kan praat in gebed. Waaroor kan ons nog met God praat?
Vertel vir mekaar waarmee julle sukkel as dit kom by gebed. Gee vir mekaar raad.
Leer die "Onse Vader" gebed. Julle kan dit elke dag saam bid, of Lied 266 leer en saam sing.
Kan julle dalk hierdie week vir iemand kos gee wat nie gereeld kos kry nie? Dalk kan julle vir Anna-Marie Voges (041 583 6236) help om sop en/of broodjies te maak vir die bosslapers?
Written by Marlein van Deemter on 09/02/2014 . Posted in Huisgodsdiens
"Hoor tog" – 2 Konings 19
Ek dink die versoeking is daar vir ons as kinders van die Here om te dink dat God ons moet seën, aan mekaar, sonder ophou. Dit is tog hoe God is. Hy is goed. Hy is almagtig. Hy wil vir ons die beste hê. Ons dink "Life is beautiful" – soos daardie onvergeetlike fliek van Roberto Benigni onderstreep het – en wil graag hê, trouens verwag dit dat ons gehoorsaamheid vir ons voorspoed sal bring.
Maar ek dink ons vergeet dat die pa in die fliek moet sterwe om sy kind en uiteindelik sy vrou die gawe van die lewe te kan gee. Ons leef mos ons lewe tussen die twee pole van "Life is difficult" – soos Scott Peck dit gemunt het in sy boek The Road Less Travelled – en "Life is beautiful" – soos Benigni dit vir ons interpreteer. Die twee pole van die lewe vorm eintlik die Seisoene van die Siel, soos ek onlangs in 'n nuwe ongepubliseerde boek van Riaan van der Merwe gelees het.